text: Lærere i Varde er kritiske over for fjernundervisning
  26 november 2015 kl. 12.31
  Alt for mange relationer mellem lærer og elev risikerer at gå tabt, hvis undervisningen foregår fra en tv-skærm, siger kritikerne.
  I tre år har Tistrup Skole i Varde Kommune, sammen med to andre skoler, deltaget i et forsøg hvor en del af undervisningen den er foregået fra en tv-skærm og erfaringerne derfra, er noget blandet, lyder det i dag fra Ole Holm Johansen, der er skoleleder på Tistrup Skole.
  -Vi har svært ved at skabe relationer mellem lærer og elev og det er vigtigt, fortæller Ole Holm Johansen til TV SYD.
  Også hos Varde Lærerkreds er der skepsis over for Børne og undervisningsminister Ellen Trane Nørbys forslag om at lave flere forsøg med fjernundervisning i yderområderne.
  -Vi kan ikke tage det alvorligt, det dur ikke rigtig med fjernstyret undervisning, hvor vi mister den vigtige relation mellem lærer og elev, siger Kim Jørgensen, der er formand for Varde Lærerkreds, til TV SYD.
  Fordi der er udsigt til lærermangel til nogle fag i yderområderne, så vil regeringen lave forsøg med fjernundervisning hvor f.eks. fysiklæreren toner frem på en tv-skærm i stedet for at være fysisk til stede.
  Se mere klokken 19.30 på TV SYD.
  